<classify> CHAMA cha Wafanyabiashara wenye Viwanda na Kilimo TCCIA kimewahimiza wafanyabiashara kujitokeza kutumia fursa za mafunzo, yanayoratibiwa na kuendeshwa na Mpango wa Kurasimisha Rasilimali na Biashara za Wanyonge Tanzania Mkurabita ili wanufaishe biashara na kukuza uchumi wao.Mwenyekiti wa TCCIA mkoani Njombe, Menardy Mlyuka alitoa mwito huo jana aliposhiriki mafunzo ya siku 10 kwa awamu za siku mbili, yaliyoandaliwa na Mkurabita kwa kushirikiana na Halmashauri ya Mji wa Njombe, ili kuwajengea uwezo wajasiriamali kutumia kituo cha huduma za pamoja za urasimishaji na uendelezaji biashara.Mlyuka alisema: Wafanyabiashara waamke kutafuta mafunzo kama haya ili tuendeshe biashara zetu vizuri; semina kama hizi zinatusaidia sana na nawaomba Mkurabita waendelee kutuletea hapa Njombe ili tuzidi kuamka.Aliongeza, Mafunzo haya yametusaidia kujua umuhimu wa kuacha kukopa ovyoovyo kuliko uwezo na bila malengo mahsusi maana matokeo ya hali hii, ni mikopo kugeuka na kumtesa mjasiriamali badala ya kumwendeleza maana muda wote unaishia kwenye marejesho tangu Jumatatu hadi Ijumaa...Alisema mafunzo hayo pia yamewawezesha kutambua fursa nyingi za kiuchumi zikiwamo za mazao na matunda mengi yaliyopo mkoani Njombe, yanayoweza kuongezwa thamani, kusindikwa na kutafutiwa soko, kuliko hali ilivyo sasa ambapo yanaonekana kupungua thamani.Mkurabita pia wametufumbua macho kuhusu umuhimu wa kununua mazao na bidhaa zetu za ndani na kuongeza ubora wa bidhaa na mazao yetu ili kukuza kuinuana wenyewe na pia, kukuza uchumi wan chi kupitia ulipaji kodi mbalimbali, alisema Mlyuka.Alitoa mwito kwa wawekezaji kujitokea kuwekeza katika viwanda vikiwamo vya usindikaji wa mazao ya kilimo kama matunda na maua yanayopatikana kwa ubora zaidi Njombe kutokana na hali ya hewa ya baridi inayochochea ubora.Mratibu wa Mkurabita, Seraphia Mgembe aliupongeza Uongozi wa Mkoa wa Njombe kwa ushirikiano unaoonesha kuwasiadia wajasiriamali kufanikisha mambo mbalimbali ukiwamo urasimishaji biashara zao.Alisema: Tumejiwekea mkakati kuona namna ya kuwawezesha wajasiriamali wanaotaka kuanzisha viwanda vidogo ili wavianzishe na hata walio navyo, waviendeleze zaidi. Kaimu Ofisa Biashara wa Halmashauri ya Mji wa Njombe, Athanas Kayombo, alisema kuanzishwa kwa kituo cha huduma za pamoja na uendezaji biashara kitakachokuwa ndani ya eneo la halmashauri yake kikiwa cha pili nchini kikitanguliwa na Bariadi mkoani Simiyu kilichozinduliwa hivi karibuni, kutawaondolea adha wajasiriamali ya kutafuta huduma za urasimishaji katika maeneo mbalimbali, hali inayowagharimu pesa na muda mwingi.  <topic>: kitaifa 